গতকাল হেমন্তের রৌদ্রকরোজ্জ্বল সকালে রাজধানীর কেন্দ্রীয় শহীদ মিনারে সম্মিলিত সাংস্কৃতিক জোটের তত্ত্বাবধানে অনুষ্ঠিত হয় শিল্পী আইয়ুব বাচ্চুর প্রতি শ্রদ্ধা নিবেদন আয়োজন। এই শ্রদ্ধা নিবেদনের সময় আইয়ুব বাচ্চুর কফিন ঘিরে ছিলেন তাঁর সহযাত্রীরা। তাঁদের মধ্যে ছিলেন তপন চৌধুরী, সাফিন আহমেদ, মানাম আহমেদ, কুমার বিশ্বজিৎ, রবি চৌধুরী, নাসির উদ্দীন ইউসুফ, আইয়ুব বাচ্চুর ছোট ভাই ইরফান চৌধুরী প্রমুখ। এক মিনিট নীরবতা পালনের মধ্য দিয়ে শেষ হয় শ্রদ্ধা নিবেদন পর্ব।